Perfekte balans tussen gehalte en prysEk was so drie jaar gelede by die bekendstelling van die huidige Swift en was nie regtig beïndruk nie. Wat het verander? Daar was by dié bekendstelling slegs die GL-model en hy het ŉ bietjie yl gevoel. Suzuki het sy Swift intussen opgekikker en die topmodel is nou die GLX. Met die eerste oogopslag lyk hy sommer baie beter met sy sierwiele en tweekleurverfskema. Ook aan die binneruim lyk dinge baie beter. Die bekleedsel op die sitplekke lyk van ŉ beter gehalte. Die stuurwiel is met leer bedek, en daar is ŉ lekker raakskerminligtingstelsel met Apple CarPlay en Android Auto. Daar is selfs klimaatbeheer! Die oomblik wanneer ŉ mens egter die Suzuki Swift GLX begin ry, val alles as’t ware mooi in plek. Die motortjie het ŉ gretige atmosferiese 1.2-viersilinderpetrolenjin. Aangesien die Swift slegs 875 kg weeg, is dit regtigwaar nie nodig vir turbo’s nie. Ek was nog altyd gek oor Suzuki se enjins, maar dié enjin, gepaard met perfekte versneller- en koppelaar-kalibrasie, verseker dat ŉ mens seepglad in die verkeer kan toer, en as die wind só waai, kan jy hom lekker hard ry en elke greintjie perdekrag benut wat die Suzuki kan lewer. Die Swift kan 100 km/h van stilstand haal in ŉ billike 12 sekondes, en hy sal aanhou hol tot 170 km/h. Dit is nie te versmaai nie. Maar die Swift voer nog ŉ truuk in sy mou en dit is verstommende brandstofverbruik. Suzuki sê dat hy 4,9 l/100 km kan handhaaf. Ek het 4,7 l/100 km gekry terwyl ek hom soos ŉ wafferse klein sportmotor in dorpsverkeer en op die snelweg gery het. Baie van die klein motortjies ry nie baie lekker nie. Die ritgehalte is óf kliphard óf so sag dat daar soveel bakrol is dat die voertuig voel of hy om die draaie op sy spieëltjies lê. Nie die Swift nie. Suzuki het ŉ goeie middeweg gevind. Aan die veiligheidskant is daar twee lugsakke, sluitweerremme, remkragverspreiding, remhulp en stabiliteitsbeheer. Dit is ŉ goeie spesifikasie. Dit is bitter maklik om die Swift op te som. Die Engelse gesegde lui: “cheap and nasty”. Gewoonlik is dit die geval as ŉ voertuig baie bekostigbaar, maar van slegte gehalte is. Dit kan nie verder van die waarheid wees met dié Swift nie. Die Swift GLX is ŉ mooi buksie en teen dié prys maak dit hom eenvoudig perfek. Die reeks lyk só: Die reeks word gedek deur ŉ 5 jaar/200 000 km-waarborg. Die GA-, GL- en GLX-modelle geniet ŉ 2 jaar/30 000 km-diensplan en die Sport-modelle ŉ 4 jaar/60 000 km-diensplan. Die kompetisie lyk só: Geen diensplan 4 jaar/60 000 km-diensplan Tussen dié mededingers is die Swift ŉ ware winskoop. Die Figo se enjin is wel bitter sterk.